[Foto’s] Vier swaar gewapendes sak toe op Pta-vulstasieFoto: Hi-Risk Unit/Facebook Vier swaar gewapende mans het Dinsdagaand op die Engen-vulstasie in Rigelweg, oos van Pretoria, toegeslaan. Kapt. Coba Brits, woordvoerder van die polisie, het gesê die vier mans het balaklawas aangehad toe hulle omstreeks 23:23 die vulstasie binnegestorm het. Volgens Brits het lede van die blitspatrollie verbygery terwyl die rooftog aan die gang was, en het die verdagtes op hulle losgebrand. Brits het gesê die verdagtes het met ŉ onbekende bedrag kontant in ŉ wit Golf GTI gevlug. Sy het gesê niemand is tydens die voorval beseer nie. Niemand is nog in verband met die voorval in hegtenis geneem nie. Die veiligheidsdiens Hi-Risk Unit het intussen gesê die verdagtes was met R5- en AK47-aanvalswapens gewapen. Volgens die veiligheidsdiens is die OTM in die vulstasie ook opgeblaas. Talle mense is glo ook met vuurwapens aangehou tydens die rooftog. Brits kon nie die inligting bevestig nie.